Gojko Babić

**Gojko Babić** (1929 – 2001) bio je  bosanskohercegovački pedagog.

Gojko Babić rođen je u naselju Sokolište kod Bosanskog Novog, danas Novi Grad. Osnovnu školu završio je u naselju Radomirovac, nižu gimnaziju u Prijedoru, a učiteljsku školu u Banjoj Luci. U Sarajevu je završio Višu pedagošku školu. Studij pedagogije završio je na Filozofskom fakultetu u Beogradu 1964. Na istom fakultetu završio je postdiplomski studij iz andragogije. Doktorsku disertaciju pod nazivom: Problem racionalizacije vaspitno-obrazovnog rada u osnovnoj školi, odbranio je na Filozofskom fakultetu u Sarajevu. Bio je učitelj i nastavnik u školama u Sanskom Mostu i Bihaću. Zaposlen na Odsjeku za pedagogiju i psihologiju Filozofskog fakulteta u Sarajevu od 1965. Obavljao je dužnost dekana Filozofskog fakulteta. Penzionisan je 1989. Radio je i bio dekan na Filozofskom fakultetu u Istočnom Sarajevu.

Gojko Babić bavio se pitanjima reformi odgojno-obrazovne prakse, andragogijom i didaktikom. Objavio stotinjak naučnih i stručnih priloga (Pedagoško-andragoški rad, Naša škola i dr.). Bio je predsjednik Društva andragoga BiH, i predsjednik Saveza andragoških društava Jugoslavije.

Dobitnik je nagrade “Veselin Masleša” i nosilac ordena: Orden zasluga za narod sa srebrnom zvijezdom i Orden rada III reda.

## Posebna izdanja 
* Metode u nastavi, Zavod za izdavanje udžbenika, Sarajevo 1973.
* Andragoški i didaktički pristup empirijskom proučavanju problema efikasnosti studiranja, Sarajevo 1976.
* Problem naučnog zasnivanja i ostvarivanja reforme vaspitanja i obrazovanja mladih i odraslih, Sarajevo 1975.
* Racionalizacija vaspitno-obrazovnog rada, Svjetlost, Sarajevo 1979.
* Polivalentna primjena metoda u obrazovanju (Eksperimentalno i empirijsko-neeksperimentalno istraživanje), II izmijenjeno i dopunjeno izdanje, IGRO *Svjetlost, Sarajevo, 1980. 
* Racionalizacija vaspitnoobrazovnog rada, II dopunjeno izdanje, *Svjetlost*, Zavod za udžbenike i nastavna sredstva, Sarajevo 1984. 
* Samoupravno planiranje kadrova i obrazovanja (koautor), Prosvjetno-pedagoški zavod, Sarajevo 1980. 
* Nomenklatura zanimanja (koautor), objavljeno kao zvanični dokument, NIO Službeni list, SR BIH i *Svjetlost'', Sarajevo 1980. 
* Metodološke i organizacione osnove programiranja stručnog obrazovanja (koautor), Prosvjetno-pedagoški zavod, Sarajevo 1981. 
* Zavod za unapređivanje vaspitnoobrazovnog rada (koautor), Prosvjetno-pedagoški zavod, Sarajevo, 103 stra 1982. 
* Kadrovsko-obrazovna djelatnost, (recenzirano i odobreno za postdiplomce i studente), Filozofski fakultet u Sarajevu, Sarajevo 1985. 
* Kvalitet vaspitanja i obrazovanja, Zavod za udžbenike i nastavna sredstva, Srpsko Sarajevo 1999.

## Literatura 
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 236.
* Ратко Пејић, Допринос Гојка Бабића педагошко-андрагошкој теорији и пракси, https://web.archive.org/web/20090106214716/http://www.filozof.org/pdf/sarsrb/filozofske%20nauke/ratko%20pejic%2011.pdf

Kategorija:Odsjek za pedagogiju Filozofskog fakulteta u Sarajevu
Kategorija:Dekani Filozofskog fakulteta u Sarajevu
Kategorija:Biografije, Novi Grad
Kategorija:Rođeni 1929.
Kategorija:Umrli 2001.